Mihai Fifor cere pe Facebook demisia conducerii PSD din care și el face parte: ”Este nevoie de o nouă echipă care să ducă proiectul mai departe” / Inițial, își anunțase demisia din funcția de secretar general, dar ulterior și-a editat postarea

Secretarul general al PSD, Mihai Fifor, a cerut marți pe Facebook demisia actualei echipe de conducere a partidului, din care el însuși face parte, alăturându-se astfel noului pol de putere care se conturează în PSD în jurul lui Marcel Ciolacu.

”Cu certitudine este nevoie de o schimbare! Sunt alături de cei care susțin acest lucru. Este nevoie de o noua echipa care sa duca proiectul mai departe”, a scris Fifor pe Facebook.

Inițial, Mihai Fifor își anunțase și demisia din funcția de secretar general al partidului, dar apoi și-a editat postarea șii a tăiat respectiva frază.

”Cu certitudine este nevoie de o schimbare! Sunt alături de cei care susțin acest lucru. Este nevoie de o noua echipa care sa duca proiectul mai departe, motiv pentru care eu am ales sa imi depun astazi demisia din functia de secretar general”, scrisese Fifor inițial pe Facebook.

El și-a editat mesajul de nu mai puțin de șapte ori.

Postarea integrală a lui Mihai Fifor (varianta finală):

Daca vrem sa reconstruim partidul, atunci ar trebuie să începem cu o analiză profundă, onestă și transparentă a ultimelor două scrutine electorale. Atât la centru, cât și la nivel teritorial. Să vedem unde am greșit și care sunt soluțiile pentru următoarele bătălii electorale.

Avem cu toții o răspundere pentru rezultatele de la europarlamentare și prezidențiale. Am participat cu toții la deciziile luate de partid. Unii le-au propus, alții au tăcut, dar le-am susținut cu toții, aproape de fiecare dată în unanimitate.